**Povzetek revizijskega poročila *Pravilnost financiranja volilne kampanje liste kandidatov Slovenske demokratske stranke – SDS za predčasne volitve poslancev v Državni zbor Republike Slovenije v letu 2018***

Računsko sodišče je izvedlo revizijo *pravilnosti financiranja volilne kampanje liste kandidatov Slovenske demokratske stranke – SDS za predčasne volitve poslancev v Državni zbor Republike Slovenije v letu 2018,* ki jo je organizirala politična stranka Slovenska demokratska stranka.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Slovenska demokratska stranka izreklo *mnenje s pridržkom*, ker:

* je med zbranimi sredstvi izkazala prispevek pravne osebe in samostojnega podjetnika ter drugo obliko prispevka pravne osebe;
* med zbranimi sredstvi ni izkazala dela sredstev, ki jih je prenesla s svojega transakcijskega računa na poseben račun;
* med zbranimi sredstvi ni izkazala druge oblike prispevka fizične osebe, ki je za stranko opravila storitev brezplačnega nastopa;
* med porabljenimi sredstvi je izkazala stroške, ki niso stroški volilne kampanje, hkrati pa je te stroške izkazala v poročilu o financiranju volilne kampanje;
* med prispevki, ki so zbrani v nasprotju z Zakonom o volilni in referendumski kampanji, ni izkazala drugih oblik prispevkov, ki se nanašajo na izredne popuste in brezplačne storitve lokalnih skupnosti in pravnih oseb, pri čemer teh prispevkov tudi ni izkazala v poročilu o financiranju volilne kampanje;
* med neplačanimi obveznostmi je izkazala DDV za nabavo programa, ki ne predstavlja stroška volilne kampanje, in je o tem poročala v poročilu o financiranju volilne kampanje.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Slovenska demokratska stranka izreklo *mnenje s pridržkom*, ker

* je s posebnega transakcijskega računa za volilno kampanjo poravnala stroške, ki niso stroški volilne kampanje;
* s fizično osebo, ki je za stranko opravila storitev, ni sklenila pogodbe v pisni obliki;
* prispevkov pravnih oseb in lokalnih skupnosti v zakonskem roku ni nakazala v humanitarne namene.

Računsko sodišče ni zahtevalo predložitve odzivnega poročila, ker je politična stranka Slovenska demokratska stranka že med revizijskim postopkom izvedla ustrezni popravljani ukrep, saj je denarno protivrednost drugih oblik prispevkov, ki jih je prejela v nasprotju z Zakonom o volilni in referendumski kampanji, nakazala v humanitarne namene.

Ljubljana, 27. marca 2019